છેલ્લે મારે સંક્ષેપમાં જો વાત કરવી હોય તો એટલું જ કહેવું છે કે પ્રાર્થનામાં કાલાવાલાના શબ્દો ન હોવા જોઈએ અને માગણીઓ કે અપેક્ષાઓ તો બિલકુલ ન હોવી જોઈએ. દરેક પ્રાર્થનાના શબ્દોમાં માત્ર આદર અને આભાર જ હોવા જોઈએ. આદર અને આભાર વગરની કોઈ પ્રાર્થના આપણને શોભતી નથી અને ઈશ્વર તેવી પ્રાર્થનાઓ ગણકારતો નથી કે સાંભળતો નથી… મારે જો ઈશ્વરને પ્રાર્થના કરવાની હોય તો હું એક જ પ્રાર્થના કરું કે, હે ઈશ્વર! હું સ્વમાન અને સન્માનપૂર્વક જીવી શકું તેવું જીવન તેં મને આપ્યું છે અને હવે વિશેષ મારે કોઈ જ અપેક્ષા નથી. હવે મારે જે કંઈ સિદ્ધિઓ મેળવવી છે, જે કંઈ સુખો મેળવવાં છે તે પુરુષાર્થ અને પરાક્રમ દ્વારા હું જાતે જ મેળવી લઈશ. તેં મને પાંચેય ઇન્દ્રિયો, સંવેદનશીલ હ્રદય અને વિચારશીલ દિમાગ આપીને મારા ઉપર અનરાધાર કૃપા કરી છે. હવે હું પુણ્યના માર્ગે અને પરોપકારની દિશામાં ચાલીને મારું જીવન જાતે સફળ અને સાર્થક બનાવીશ. આભાર!